РЕШЕНИЕ НА КОМИСИЯТА
от 18 декември 2009 година
за удължаване на срока за предоставяне на макрофинансова помощ на Ливан от страна на Европейския съюз
(2009/997/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2007/860/ЕО на Съвета от 10 декември 2007 г. за предоставяне на макрофинансова помощ на Ливан от страна на Общността (1), и по-специално член 1, параграф 3 от него,
като има предвид, че:
(1)
Изплащането на пълния размер на макрофинансовата помощ на Ливан от страна на Европейския съюз не бе възможно в рамките на предвидения в Решение 2007/860/ЕО срок от две години поради забавяне на прилагането на мерките за реформа, и конкретно на мерките, установени в меморандума за разбирателство като условие за пълното предоставяне на помощта.
(2)
Очаква се, че с назначаването на ново правителство на националното единство ливанските власти ще съумеят да изпълнят заложените в меморандума за разбирателство критерии за реформа, с които е обвързано предоставянето на макрофинансовата помощ.
(3)
Ливанските власти изпълниха в задоволителна степен програмата за икономическа реформа, договорена с Международния валутен фонд в рамките на Програмата за спешна помощ след края на конфликта (ЕРСА).
(4)
Съгласно Решение 2007/860/ЕО срокът за предоставяне на макрофинансовата помощ на Ливан от страна на Европейския съюз изтича на 21 декември 2009 г.
(5)
Следователно удължаването на срока за предоставяне с една година може да бъде одобрено.
(6)
Във връзка с удължаването бяха надлежно проведени консултации с Икономическия и финансов комитет,
РЕШИ:
Член 1
Срокът за предоставяне на макрофинансова помощ на Ливан от страна на Европейския съюз се удължава с още една година до 21 декември 2010 г.
Член 2
Настоящото решение поражда действие от деня на публикуването му в Официален вестник на Европейския съюз.
Съставено в Брюксел на 18 декември 2009 година.